Elleve års fengsel for Manglerud-drapet
Ifølge dommen fra Oslo tingrett må de tre betale til sammen en million kroner i oppreisningserstatning til fem medlemmer av det 52-årige drapsofferets familie. Det var natt til 28. september 2013 at firebarnsfaren Mohammad Arshad (52) ble funnet livløs utenfor familiens bolig på Manglerud i Oslo. Han døde samme natt av omfattende hodeskader, etter å ha blitt banket opp av maskerte menn.Politiet etterforsket saken som gjengkriminalitet. I oktober 2013 ble den første av de tre mennene pågrepet i forbindelse med drapet. Bare timer etter, ble mann nummer to pågrepet. En av dem, en 28 år gammel norsk-pakistaner som fikk status som siktet, var i Arshads begravelse. På det meste hadde politiet fem siktede i saken. Alle er kjent av politiet fra tidligere. En av dem var på frifot i Pakistan, inntil han ble tatt på rømmen tidligere denne måneden.Ifølge politiet meglet Arshad i en konflikt som oppsto etter at en person hadde lent seg inntil en bil denne septembernatten. Etterforskerne mener konflikten var grunnen til at han ble drept. I mars i fjor tilsto to av de siktede personene at de deltok i handlingen og medvirket til legemsbeskadigelse, men nektet derimot straffskyld for drap.
Tre menn er dømt for drapet på Mohammad Arshad på Manglerud i Oslo. De må sone elleve, ti og et halvt og sju år i fengsel.